KIRJALLINEN KYSYMYS E-3165/02 esittäjä(t): Ieke van den Burg (PSE) komissiolle. Oikeus työttömyyskorvaukseen työkyvyttömyyden ja maasta muuton jälkeen.



Virallinen lehti nro 155 E , 03/07/2003 s. 0104 - 0104



KIRJALLINEN KYSYMYS E-3165/02 esittäjä(t): Ieke van den Burg (PSE) komissiolle (5. marraskuuta 2002) Aihe: Oikeus työttömyyskorvaukseen työkyvyttömyyden ja maasta muuton jälkeen Alankomaiden ja Belgian raja-alueella on tullut esille seuraavanlainen ongelma sosiaaliturvajärjestelmien yhteensovittamisessa. Nainen sairastuu (on kykenemätön tekemään työtä) ja joutuu vuoden päästä kokonaan työkyvyttömäksi (80100 prosentin invaliditeetti). Hänen työsopimuksensa alankomaalaisen työnantajan kanssa päättyy ja hän saa Alankomaista työkyvyttömyyseläkettä (WAO). Perhe muuttaa Belgiaan. Rouvan sairausvakuutus ja työttömyysvakuutus ovat edelleen Alankomaissa, joten hän maksaa sosiaaliturvamaksunsa Alankomaihin. Kahden vuoden kuluttua hän on terve ja jättää työttömyyskorvaushakemuksen jäsenvaltioon, jossa hän asuu (RVA Belgiassa). Hänelle ei myönnetä työttömyyskorvausta, koska Belgiassa asuessaan hän ei ole tehnyt työtä Belgiassa eikä myöskään Alankomaissa rajatyöntekijänä. Neuvoston asetuksen (ETY) N:o 1408/71(1) 71 artiklan a alakohdan ii alakohtaa ei sovelleta tässä tapauksessa. Sen jälkeen nainen jättää työttömyyskorvaushakemuksen toimivaltaisen jäsenvaltion (Alankomaat) työvoimatoimistoon (UWV GAK Alankomaissa), sillä hänellä oli työttömyysvakuutus Alankomaissa sairautensa ja invaliditeettinsa aikana. Naiselle ei myönnetä työttömyyskorvausta UWV GAKilta Alankomaiden säännösten mukaan, sillä hän ei asu Alankomaissa. Sosiaaliturvajärjestelmien yhteensovittamisessa asetuksen mukaisesti on ongelmia. (Allekirjoittanut voi esittää komissiolle asiaa koskevia asiakirjoja). 1. Katsooko komissio, että työttömyyskorvaus Belgiassa (RVA) ei ole 71 artiklan a alakohdan ii alakohdan mukaan sovellettavissa (kokonaan työtön rajatyöntekijä)? 2. Katsooko komissio, että mikäli 71 artiklan a alakohdan ii alakohtaa ei tarvitse soveltaa, niin 71 artiklan b alakohdan i alakohtaa olisi pitänyt soveltaa (kokonaan työtön muu työntekijä kuin rajatyöntekijä)? 3. Onko komissio sitä mieltä että, mikäli 71 artiklaa ei sovelleta, Alankomaiden vakuutuslaitoksen olisi vielä maksettava työttömyyskorvausta Alankomaista, sillä asianomainen henkilö maksoi kuitenkin työttömyysvakuutusmaksua Alankomaihin työkyvyttömyytensä aikana? 4. Onko komissio sitä mieltä, että vastaavanlaisissa tapauksissa olisi ehkä pitänyt soveltaa 69 artiklaa ja käyttää harkintavaltaa siinä säädettyihin määräaikoihin nähden? 5. Mitä säännöstöä olisi pitänyt soveltaa, jos nainen olisi ollut osittain työkyvytön? (1) EYVL L 149, 5.7.1971, s. 2. Anna Diamantopouloun komission puolesta antama vastaus (18. joulukuuta 2002) Komissio toteaa, että arvoisan parlamentin jäsenen kuvaaman tapauksen henkilö ei ole oikeutettu saamaan työttömyyskorvausta Belgiassa eikä Alankomaissa. Komissio haluaa ensin tarkistaa asiaa koskevien kansallisten lakien soveltamisehdot ja tutkia yksityiskohtaisemmin tapauksen oikeudelliset ja tosiasialliset seikat niiden asiakirjojen avulla, jotka arvoisa parlamentin jäsen on maininnut voivansa toimittaa komissiolle. Vasta tämän jälkeen komissio aikoo esittää näkemyksensä kyseisestä erityisongelmasta eli aukosta sosiaaliturvajärjestelmässä, josta henkilön pitäisi olla oikeutettu samaan etuuksia suorittamiensa sosiaalimaksujen perusteella.